[pic] | KUMMISSJONI TAL-KOMUNITAJIET EWROPEJ | Brussel 5.7.2007 KUMM(2007) 380 finali KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW dwar ir-rati tal-VAT minbarra r-rati standard tal-VAT {SEC(2007) 910} WERREJ 1. Introduzzjoni 3 2. Il-konklużjonijiet prinċipali ta' l-istudju dwar l-impatt tar-rati mnaqqsa 4 3. Riflessjoni dwar it-triq 'il quddiem 6 3.1. Ġenerali 6 3.2. Is-sussidjarjetà 7 3.3. In-neċessitajiet tas-Suq Intern 7 3.4. L-ispejjeż ta' konformità għan-negozju 9 4. Stedina għal dibattitu politiku 10 4.1. Bilanċ bejn il-flessibiltà, in-neċessitajiet tas-suq intern u s-simplifikazzjoni 10 4.2. L-istruttura tar-rati 10 4.3. Iż-żamma ta' l- istatus quo sakemm ikun hemm ir-riżultat id-dibattitu politiku 12 5. Konklużjoni 13 1. INTRODUZZJONI L-istruttura tal-VAT li hemm bħalissa ġiet adottata mill-Kunsill fl-1992 bħala parti mill-pakkett ta' miżuri meqjusa bħala neċessarji għat-tneħħija tal-kontrolli fil-fruntieri u l-ħolqien tas-Suq Intern. B’din is-sistema, l-Istati Membri huma meħtieġa li japplikaw rata standard waħdanija li tkun ta' l-anqas 15% u li jista' jkollha massimu ta' żewġ rati mnaqqsa li jkunu mhux anqas minn 5%, li l-Istati Membri jistgħu japplikaw fid-diskrezzjoni tagħhom, għall-kategoriji ta' prodotti u servizzi elenkati fl-Anness III tad-Direttiva tal-Kunsill 2006/112/KE (id-Direttiva tal-VAT). F'dan ir-rigward, l-Istati Membri jibqgħu ħielsa li japplikaw ir-rata mnaqqsa għal kategorija sħiħa jew li jirrestrinġu l-applikazzjoni tagħha għal parti (anke żgħira ħafna) minnha. L-istruttura bażika, li tapplika għall-Istati Membri kollha, tiġi kkumplikata mill-kotra kbira ta' derogi temporanji differenti li ġew mogħtija lill-Istati Membri individwali 'l barra mill-iskema ġenerali. Fl-2003, il-Kummissjoni ressqet proposta dwar il-ħarsa mill-ġdid lejn ir-rati mnaqqsa tal-VAT[1], li rriżultat fid-Direttiva tal-Kunsill 2006/18/KE ta' l-14 ta' Frar 2006 Din id-Direttiva tbassar it-tielet estensjoni ta' l-esperiment dwar ir-rati mnaqqsa għas-servizzi li jinvolvu xogħol intensiv sa l-aħħar ta' l-2010, u l-possibbiltà li tiġi applikata rata mnaqqsa fuq it-tisħin distrettwali taħt l-istess proċedura bħal dik tal-gass naturali u ta' l-elettriku. Ma seta' jintlaħaq l-ebda ftehim li jwassal aktar fil-bogħod dwar l-għan u l-livell tar-rati mnaqqsa. B'mod partikolari, ma kien hemm l-ebda ftehim dwar ir-razzjonalizzazzjoni ta' l-istruttura tar-rati mnaqqsa jew dwar l-applikazzjoni tar-rata mnaqqsa għas-settur kollu tas-servizzi tad-djar jew tar-ristoranti, kif propost dakinhar mill-Kummissjoni. Madankollu d-Direttiva tal-Kunsill 2006/18/KE inkludiet talba lill-Kummissjoni biex sa l-aħħar ta' Ġunju 2007, tippreżenta lill-Parlament Ewropew u lill-Kunsill, rapport ta' valutazzjoni dwar l-impatt tar-rati mnaqqsa. Dan ikopri s-servizzi fornuti lokalment, li jinkludu s-servizzi tar-ristoranti, l-aktar fit-termini ta' ħolqien ta' impjiegi, t-tkabbir ekonomiku, u t-tħaddim xieraq tas-suq intern, u jkun ibbażat fuq studju li twettaq minn grupp indipendenti ta' riflessjoni ekonomika. Il-kuntratt għall-istudju ingħata lil Copenhagen Economics[2]. L-istudju eżamina l-aktar l-impatt tar-rati mnaqqsa tal-VAT u tad-derogi, mhux biss għas-servizzi fornuti lokalment, iżda wkoll aktar globalment. Ġew meqjusa wkoll l-effetti fuq id-distribuzzjoni tad-dħul, l-ekonomija informali u fuq l-ispejjeż tal-konformità għan-negozji. Din il-Komunikazzjoni tippreżenta l-konklużjonijiet prinċipali dwar l-istudju t'hawn fuq, tipprovdi materjal għal diskussjoni u tesplora strateġiji fil-qasam tar-rati mnaqqsa atal-VAT. Il-Kummissjoni tqis li l-istudju jipprovdi bażi soda għal tali xogħol. L-ideat dwar l-istrateġiji possibbli mressqa hawn taħt jieħdu bħala l-punt ta' tluq ir-riżultati ta' l-istudju iżda jqisu wkoll is-sitwazzjoni kumplessa li hemm bħalissa u s-sensittivitajiet politiċi. Madankollu, huwa ċar, li l-bżonn li l-livell u l-għan tar-rati mnaqqsa jiġu ssimplifikati u rrazzjonalizzati jifformaw wkoll prinċipju ta' gwida għar-riflessjonijiet. L-għan tal-Kummissjoni huwa li tiżgura opportunitajiet ugwali għall-Istati Membri kif ukoll aktar trasparenza, konsistenza u – fuq kollox – tħaddim mingħajr xkiel tas-suq intern, pereżempju permezz ta' anqas ostakli għall-attività ekonomika transkonfinali u anqas spejjeż li jirriżultaw mill-konformità mal-VAT. Barra dan, il-politika u l-prijoritajiet strateġiċi Komunitarji li dwarhom ikun hemm qbil komuni, bħal dawk dwar l-istrateġija ta' Liżbona, għandhom rwol importanti. Finalment, huwa ċar li hemm bżonn li l-prinċipju tas-sussidjarjetà għal tali kwistjoni sensittiva li għandha x'taqsam mas-sovranità fiskali ta' l-Istati Membri, tiġi rispettata. 2. IL-KONKLUżJONIJIET PRINċIPALI TA' L-ISTUDJU DWAR L-IMPATT TAR-RATI MNAQQSA Sommarju tar-riżultati ta' l-istudju hija elaborata aktar fid-dokument ta' ħidma ta' l-istaff tal-Kummissjoni 'Il-konklużjonijiet prinċipali ta' l-istudju dwar ir-rati mnaqqsa applikati għall-prodotti u s-servizzi fl-Istati Membri ta' l-Unjoni Ewropea'[3]. L-Anness ta' dak id-dokument ta' ħidma fih it-taqsira eżekuttiva sħiħa tal-Copenhagen Economics dwar l-istudju tagħhom. Il-punti li ġejjin jenfasizzaw ir- riżultati prinċipali ta' l-istudju , b'mod partikolari mil-lat ta' l-implikazzjonijiet politiċi potenzjali. - L-istudju jenfasizza li r- rata tal-VAT waħdanija hija bil-bosta l- aħjar għażla ta' politika mil-lat purament ekonomiku . Għalhekk, id-direzzjoni lejn rati aktar uniformi għandu vantaġġi konsiderevoli. L-ewwel, struttura anqas ikkumplikata tar-rata tiġġenera tifdil sostanzjali fl-ispejjeż ta' konformità għan-negozji u għall-amministrazzjonijiet tat-taxxa. It-tieni, jiġġenera tgħawwiġ fit-tħaddim tas-suq intern. It-tielet, x'aktarx itejjeb xi ftit "il-benesseri tal-konsumatur" meta mqabbel mas-sitwazzjoni attwali. - Madankollu, jista' jkun hemm benefiċċji speċifiċi fit-tħaddim tal-VAT imnaqqsa f'setturi mmirati bir-reqqa . Rati aktar baxxi tal-VAT jistgħu jżidu l-produttività u għalhekk il-PGD, kif ukoll id-dħul mit-taxxi, fi Stat Membru jekk jistgħu jikkonvinċu lill-konsumaturi jaħlu anqas ħin f'attivitajiet do-it-yourself (DIY) u aktar ħin fuq ix-xogħol normali tagħhom. Din l-imġiba tirriżulta f'ċaqliq ta' attivitajiet minn DIY lejn l-ekonomija formali. Is-servizzi fornuti lokalment (u r-ristoranti) huma industriji fejn hemm lok konsiderevoli biex il-familji jwettqu DIY u għalhekk huma l-qasam fejn jista' jsir tali ċaqliq. L-argument favur rata mnaqqsa fuq servizzi fornuti lokalment huwa sostanzjalment aktar b'saħħtu fi Stati Membri b'taxxi ogħla fuq id-dħul marġinali u rati tal-VAT ogħla, u għal xi subsetturi fi ħdan servizzi fornuti lokalment bi bżonn limitat għal taħriġ formali u makkinarju speċjalizzat. L-istess argument tal-produttività jgħodd, għalkemm kemm xejn, jekk ir-rati aktar baxxi tal-VAT jistgħu jattiraw lill-konsumaturi biex jonfqu anqas flus fl- ekonomija "moħbija" . Finalment, jidher li rati differenti tal-VAT applikati għas-servizzi fornuti lokalment mhumiex ta' tħassib għat-tħaddim tas-suq intern . Is-servizzi fornuti mir- ristoranti u l-lukandi huma fin-nofs, għax huma mmirati l-aktar lejn il-konsum domestiku, iżda jistgħu jaffettwaw ukoll it-tqassim tat-turiżmu bejn l-Istati Membri u jistgħu jkollhom impatt mhux negliġibbli fuq ir-reġjuni li jinsabu fuq il-fruntieri. - Rati aktar baxxi tal-VAT li jimmiraw lejn setturi li jużaw ħafna ħaddiema ta' bla sengħa, bħas-servizzi fornuti lokalment, iffinanzjati per eżempju minn rati ogħla ta' VAT x'imkien ieħor, jistgħu joħolqu gwadanji ta' impjieg permanenti, iżda l-gwadanji globali x'aktarx li jkunu minuri. Il-gwadanji nett jiġu mill-fatt li bħala riżultat tar-riġiditajiet tas-suq tax-xogħol, id-domanda għal ħaddiema ta' bla sengħa għandha mnejn tissaħħaħ u li l-ħaddiema ta' bla sengħa jaffaċċjaw aktar diffikultajiet biex jiksbu xogħol milli l-ħaddiema tas-sengħa. Madankollu, il-gwadanji huma minuri għax is-setturi mmirati jammontaw biss għal proporzjon żgħir mill-impjiegi globali fis-setturi ta' bla sengħa. Għalhekk iż-żieda fl-impjiegi ta' bla sengħa f'dawn l-industriji relattivament żgħar hija kważi bbilanċjata kompletament minn tnaqqis f'industriji oħra milquta mir-rata ogħla tal-VAT. - Minbarra l-argumenti msemmija hawn fuq favur ir-rati mnaqqsa, ġeneralment l-argument biex jitjieb il - kapital huwa avvanzat. F'dan ir-rigward, l-istudju skopra li biex ikun hemm titjib fit-tqassim tad-dħul fi Stat Membru, ir-rati mnaqqsa tal-VAT huma effettivi biss meta is-sehem tan- nefqa fuq il-konsum ta' prodotti/servizzi soġġetta għal rata mnaqqsa (mit-total tan-nefqa fuq il-konsum) tvarja biżżejjed bejn il-gruppi ta' dħul baxx u għoli u tkun stabbli tul iż-żmien . Dawn id-differnzi huma l-akbar fejn jidħol l- ikel . Madankollu, f'dan ir-rigward hemm relattivament differenzi kbar bejn il-pajjiżi. Ir-rati mnaqqsa għandhom l-anqas setgħa f'pajjiżi li għandhom diġà ugwaljanza għolja fid-dħul. Barra dan, f'ċerti każi, l-għanijiet politiċi jistgħu jkollhom kunflitti internament (per eżempju jekk l-għan ta' rata mnaqqsa hija li tippromwovi x-xiri ta' ċerti prodotti, huwa possibbli li l-gruppi bi dħul għoli jibbenefikaw aktar mir-rata mnaqqsa, li għandha kunflitti ma' l-għan li jkun hemm ugwaljanza fid-dħul). - L-istudju jressaq argument sod ukoll dwar ir-rati mnaqqsa tal-VAT li joħolqu spejjeż sinifikanti ta' konformità għan-negozji u l-awtoritajiet tat-taxxa , parzjalment ta' l-anqas minħabba l-interpretazzjonijiet li jridu jsiru fir-rigward ta' każijiet li jinsabu fuq il-limitu li ta' spiss ikunu jiswew ħafna u jużaw ħafna riżorsi. - Għodod ta' alternattivi politiċi oħra, bħal sussidji diretti għall-attivitajiet partikolari, ġeneralment jilħqu l-istess għanijiet bħar-rati mnaqqsa tal-VAT b'anqas spejjeż . Dawn l-iskemi tas-sussidji jistgħu jiġu mmirati aħjar, imfassla aħjar biex jevitaw effetti negattivi ta' tixrid fuq il-livell ta' l-UE u, ġeneralment, jistgħu jkunu aktar trasparenti. Jistgħu wkoll jinvolvu anqas spejjeż ta' konformità u telf baġitarju. Madankollu, imqabbla mar-rati mnaqqsa tal-VAT, is-sussidji diretti jistgħu jidhru li huma anqas siguri bħala soluzzjoni permanenti għan-negozji konċernati. - L-istudju jirrakkomanda li l-Istati Membri jeżaminaw bir-reqqa l-alternattivi kollha disponibbli meta jkunu jridu jippromwovu l-konsum ta' prodotti jew servizzi speċifiċi. ta' spiss għodod oħra minbarra r-rati imnaqqsa tal-VAT ikunu aktar effiċjenti u jinvolvu anqas spejjeż għall-baġit ta' l-Istat, u dan għandu jitqies meta jittieħdu d-deċiżjonijiet. Il-Kummissjoni, f'dawn ir-riżultati, tara l-konferma li l-applikazzjoni tar-rati mnaqqsa lis-servizzi fornuti lokalment tista' tkun utli, iżda biss fejn tali miżuri huma mmirati sew u jekk jitwettqu l-kundizzjonijiet speċifiċi tas-suq. Madankollu, għandu jiġi enfasizzat, li l-effetti fuq l-impjiegi jibqgħu limitati. Dwar is-servizzi tar-ristoranti, l-istudju jappella, min-naħa għal kawtela fir-rigward ta' l-effetti transkonfinali tar-rata mnaqqsa, għax tali servizzi f'xi każi jistgħu jkunu jiffurmaw parti minn settur tat-turiżmu aktar globali li huwa miftuħ għal kompetizzjoni bejn l-Istati Membri, iżda min-naħa l-oħra jindikaw, potenzjal pjuttost tajjeb biex ir-rata mnaqqsa tkun effettiva. 3. RIFLESSJONI DWAR IT-TRIQ 'IL QUDDIEM Ir-riżultati ta' l-istudju ekonomiku jipprovdu evalwazzjoni dettaljata u tajba ħafna biex tiġi analizzata l-ħtieġa li jiġu applikati rati mnaqqsa tal-VAT f'każijiet speċifiċi. Il-Kummissjoni tibqa' konvinta li l-applikazzjoni ta' rata waħdanija tal-VAT għall-prodotti u s-servizzi kollha mil-lat ekonomiku tkun is-soluzzjoni ideali, iżda tirrikonoxxi li l-kunsiderazzjonijiet politiċi mhux se jippermettu tali strateġija sempliċi. Barra dan, tinnota li anke d-Danimarka li għażlet tali strateġija ta' rata waħdanija, tippermetti eċċezzjonijiet għall-prinċipju. Għalhekk, il-Kummissjoni minn hawn 'il quddiem tistipula kif se tapplika r-riżultati ta' l-istudju b'mod aktar konkret u kif se tittraduċihom b'mod utli f'konklużjonijiet politiċi operattivi sabiex jikkontribwixxu għad-dibattitu politiku li ġej Abbażi ta' dan, tfittex l-opinjonijiet tal-Kunsill, tal-Parlament Ewropew u ta' partijiet oħra interessati, dwar azzjoni leġiżlattiva possibbli fil-futur f'dan il-qasam. L-għan huwa sabiex jitrawwem dibattitu fundamentali fost il-partijiet ikkonċernati kollha dwar il-kwistjoni, sabiex tiġi identifikata triq sostenibbli 'l quddiem li tkun aċċettabli għall-Istati Membri kollha u tipprovdi pass 'il quddiem għas-suq waħdieni. 3.1. Ġenerali Għalkemm ir-rati mnaqqsa, hekk kif jiddevjaw mir-rata standard, mil-lat ekonomiku jidhru li joħolqu tgħawwiġ u jistgħu jeffettwaw in-newtralità fiskali, xorta jiġu applikati fl-Istati Membri kollha ħlief wieħed. Barra dan, jidher li hemm firxa wiesgħa ta' raġunijiet li tispjega għalfejn l-Istati Membri għażlu r-rotta politika ta' differenzi fir-rati. Irid jiġi rikonoxxut li l-leġiżlazzjoni Komunitarja kif inhi llum mhijiex ibbażata fuq strateġija strutturata sewwa jew loġika; iżda minflok tirrifletti sempliċement is-sitwazzjoni li kienet teżisti fl-Istati Membri fil-bidu tas-snin disgħin. Huwa loġiku li kull Stat Membru għandu jkollu l-ħila jqabbel mill-ġdid il-valur tar-raġunament tiegħu stess mas-sejbiet ta' l-istudju u jqis l-għanijiet politiċi tiegħu u tal-Komunità, bħal dawk ta' l-istrateġija ta' Liżbona qabel ma jimpenjaw ruħhom f'dibattitu dwar ir-reviżjoni tar-rati mnaqqsa. Mil-lat Komunitarju l-parametri prinċipali għal aktar riflessjoni u dibattitu politiku huma: - l-appoġġ ta' l-istrateġija ta' Liżbona għat-tkabbir, l-impjiegi u l-kompetittività. - in-neċessitajiet tas-Suq Intern; - il-livell tal-flessibilità li jista' jiġi offrut lill-Istati Membri sabiex jistipulaw ir-rati mnaqqsa b'kunsiderazzjonijiet tas-sussidjarjetà; 3.2. Is-sussidjarjetà Il-VAT hija taxxa armonizzata li tapplika għall-fornimenti ta' prodotti u servizzi li l-moviment ħieles tagħhom huwa waħda mill-karatteristiċi ta' Suq Waħdieni reali. Madankollu, il-VAT qatt ma kienet taxxa armonizzata bis-sħiħ iżda tħalli għażliet u derogi possibli għall-Istati Membri f'għadd ta' oqsma. Dan jinkludi l-qasam tar-rati tal-VAT. Il-ftehim dwar il-livell attwali ta' armonizzazzjoni, fl-1992 kien ibbażat fuq żewġ kunsiderazzjonijiet prinċipali. (1) ladarba s-Suq Intern daħal fis-seħħ, x'kien jiġi meqjus bħala neċessarju biex jiġi evitat tgħawwiġ fil-kompetizzjoni (ara s-sezzjoni li jmiss) u (2) il-livell ogħla ta' armonizzazzjoni li jkun hemm bżonn għal l'hekk imsejħa sistema tal-VAT "definittiva" ibbażata fuq it-tassazzjoni fl-oriġini. Dan l-għan kien jappella għal aktar armonizzazzjoni fir-rati tal-VAT milli kien possibbli li jintlaħaq kemm f'dak il-mument u anke sussegwentement. Għaldaqstant, minkejja li kienu saru l-proposti rileventi tal-Kummissjoni, ftit li xejn sar progress lejn is-sistema "definittiva", u hemm ftit stennija biex dan l-għan jintlaħaq fuq it-terminu qasir jew anke medju. Għalhekk il-Kummissjoni sadanittant adottat strateġija tal-VAT li stipulat prijoritajiet oħra. Waħda minnhom hija li jiġu bbilanċjati l-effetti ekonomiċi potenzajli tad-differenzi fir-rata tal-VAT bejn l-Istati Membri billi tibdel, fejn ikun hemm bżonn, il-post tar-regola tal-forniment għas-servizzi lill-Istat Membru tal-konsum b'hekk tiġi żgurata t-tassazzjoni fejn iseħħ il-konsum. F'dan l-isfond, jidher li m'għadux essenzjali li jinżamm l-istess livell ta' armonizzazzjoni li kien hemm bżonn fl-1992. Madankollu, hemm limiti għall-flessibiltà li tista' tiġi offruta skond il-kunsiderazzjonijiet tas-sussidjaretà peress li għad hemm riskji ta' tgħawwiġ jew spejjeż ta' konformità sproporzjonati għall-prodotti u servizzi kkummerċjati internazzjonalment. L-istudju jikkonferma l-opinjoni li ddefendiet il-Kummissjoni f'dibattiti preċedenti tal-Kunsill dwar il-kwistjoni[4], b'mod partikolari li hemm wisa' għall-immanuvrar biex tingħata aktar awtonomija lill-Istati Membri biex jistipulaw rati mnaqqsa għal servizzi lokali li ma jistgħux jiġu forniti minn post imbiegħed. Min-naħa l-oħra, hemm ftit wisa' għall-immanuvrar għal aktar awtonomija għall-prodotti jew is-servizzi li jistgħu jiġu fornuti minn post imbiegħed għax ir-riskju biex jiġu introdotti d-differenzi fil-kundizzjonijiet tal-kompetizzjoni permezz ta' differenzi fir-rati tal-VAT mhux negliġibbli. Bħala konklużjoni, m'hemmx lok għal aktar flessibiltà biex tingħata lill-Istati Membri iżda din il-flessibiltà għandha bżonn tiġi bbilanċjata kontra l-bżonn li jiġi żgurat it-tħaddim xieraq kontinwu tas-Suq Intern u biex jevita spejjeż sproporzjonati għall-kummerċ involut fin-negozju intrakomunitarju. 3.3. In-neċessitajiet tas-Suq Intern Is-Suq Intern jirrikjedi li l-prodotti u s-servizzi jistgħu jiġu nnegozjati fi ħdan l-UE mingħajr ma jkun hemm tgħawwiġ fil-kompetizzjoni jew spejjeż li jistgħu jittraduċu ruħhom fi problemi ta' aċċess għas-suq (ara s-sezzjoni li jmiss). It-tgħawwiġ jista' jirriżulta fil-livell tal-kumpaniji u fil-livell ta' l-istati. Il-kumpaniji huma effetwati minn tgħawwiġ fejn ir-rata applikabbli tagħmel impatt fuq il-ħila tagħhom li jbiegħu l-prodott tagħhom fi, jew liċ-ċitttadini ta', Stat Membru ieħor. Tali tgħawwiġ jista' jseħħ b’riżultat li l-konsumaturi għandhom id-dritt fi ħdan is-suq intern li jixtru fi Stati Membri oħra, skond il-kundizzjonijiet tat-taxxa li jipprevalu jew li jixtru prodotti jew servizzi permezz ta' arranġamenti dwar il-bejgħ mill-bogħod ( distance selling ). Huma biss 'l hekk imsejħa servizzi lokali li għandhom ftit jew l-ebda impatt traskonfinali. Skond l-istudju, is-servizzi tar-ristoranti u tal-lukandi jinsabu fuq il-limitu fir-rigward ta' l-effetti tagħhom transkonfinali. Barra dan, ir-rati tal-VAT fuq ix-xiri jistgħu jinfluwenzaw l-ispejjeż li bihom in-negozji jistgħu joffru l-prodotti tagħhom fejn ma jkunux jistgħu jnaqqsu l-VAT fuq ix-xiri jew meta jkunu qed joperaw 'il barra mill-ambitu tal-VAT. Bl-istess mod, l-Istati Membri nfushom jistgħu jsofru minn differenzi bejn ir-rati li jistgħu jnaqqsu l-ħila tagħhom li jgħollu d-dħul fejn iċ-ċittadini jiddeċiedu li jixtru b'mod transkonfinali biex jibbenefikaw minn livelli aktar baxxi ta' taxxa. Madankollu, jidher li ċertu livell ta' differenzi fir-rata jista' jiġi tollerat u l-Kunsill tal-Ministri s'issa aċċetta differenzi fir-rati kemm għar-rata standard tal-VAT u anke għar-rata mnaqqsa sakemm jiġu osservati ċerti livelli minimi u għadd ta' skemi speċjali għat-taxxa bħal arranġamenti li hemm bħalissa dwar il-bejgħ mill-bogħod. Għalhekk il-leġiżlazzjoni Komunitarja ma tistax tesponi lill-Istati Membri u/jew lil negozji għal tgħawwiġ billi ma tipprovdix qafas għar-rati mnaqqsa. Tabilħaqq, għalkemm l-applikazzjoni tar-rati mnaqqsa hija fuq bażi volontarja għall-Istati Membri (li għalhekk tista' twassal għal differenzi għoljin ħafna fir-rati u b'hekk għal tgħawwiġ sinifikanti), fir-realtà huwa ta' min jinnota li għal ċerti kategoriji ta' prodotti li għalihom hija possibbli rata mnaqqsa (ikel, mediċini, kotba u gazzetti) il-maġġoranza ta' l-Istati Membri japplikaw rata baxxa. Għalhekk l-Istati Membri u l-Kummissjoni se jkollhom janalizzaw il-kandidati differenti għal rati mnaqqsa aktar biex jiddeterminaw il-livell ta' tgħawwiġ li jista' jinqala' mill-eliġibbiltà – volontarja – u biex jiddeċiedu jekk tali livell ta' tgħawwiġ huwiex aċċettabbli speċjalment għan-negozju li jkun attiv fis-setturi relevanti. Tali diskussjoni għandha tibbaża ruħha kemm fuq l-evalwazzjoni ekonomika u anke fuq l-apprezzament politiku għax it-tgħawwiġ potenzjali jrid jiġi analizzat ukoll fir-rigward ta' l-aċċettazzjoni politika tagħhom. Min-naħa l-oħra m'għandux ikun injorat li t-tgħawwiġ jista' jinħoloq ukoll bejn il-prodotti simili differenti; għalhekk jidher li huwa importanti li jiġu definiti kategoriji għall-applikazzjoni tar-rata mnaqqsa b'mod koerenti li jirrifletti (sub-) setturi definiti b'mod ċar ta' l-attivitajiet (pereżempju s-settur ta' l-ikel: il-kategoriji għandhom ikunu mfassla b'tali mod li jevitaw distinzjoni sottili bejn it-tipi differenti ta' l-ikel). Tali kategoriji għandhom bżonn jiġu definiti sewwa biex jevitaw tgħawwiġ bejn id-diversi prodotti u differenzi fl-applikazzjoni, anke fil-livell nazzjonali. Bħala konklużjoni, kwalunkwe differenzi fir-rata jistgħu jwasslu għal tgħawwiġ ekonomiku iżda mhux it-tgħawwiġ kollu jkun neċessarjament inkompatibbli mas-Suq Intern. Il-konsegwenzi għandhom bżonn jiġu analizzati fuq bażi ta' każ b'każ billi huwa ovvju li l-prodotti li jiġu nnegozjati lokalment iqajmu anqas tħassib. 3.4. L-ispejjeż ta' konformità għan-negozju L-ispejjeż tal-konformità minħabba d-differenzi fir-rata huma kwistjoni sinifikanti. Studju Żvediż li twettaq minn Swedish Tax Board dwar l-ispejjeż ta' konformità tal-VAT fl-Iżvezja[5] juri li hemm korrelazzjoni ċara bejn l-ispejjeż biex tiġi mmaniġġjata l-VAT fin-negozji u l-għadd tar-rati ta' VAT li jrid jiġi mmaniġġjat. L-ispiża għal kull negozju tiżdied kemm bejn rata u tnejn u anke bejn żewġ rati tal-VAT u tlieta jew aktar [6]. L-ispejjeż tal-konformità huma l-mera tar-regoli mhux armonizzati: aktar ma r-regoli differenti jiġu applikati fi ħdan l-UE aktar in-negozji jridu jonfqu biex ikunu konformi mar-regoli fi ħdan id-diversi Stati Membri. L-Istrateġija ta' Liżbona timmira lejn it-tkabbir, aktar impjiegi u ż-żieda fil-kompetittività tan-negozju Ewropew għalhekk tenfasizza l-bżonn għal suq intern reali u s-simplifikazzjonijiet. Peress li jkun soġġett għal rati differenti tal-VAT fi Stati Membri differenti joħloq biċ-ċar spiża; li ssir partikolarment ta' piż fejn il-varjazzjonijiet ta' rati applikabbli jikkonċernaw mhux biss xi ftit prodotti jew servizzi iżda mijiet jew eluf minnhom b'definizzjonijiet differenti għall-għan ta' kull rata mnaqqsa. Aktar trasparenza tnaqqas l-ispejjeż ta' konformità għan-negozji skond l-istrateġija ta' Liżbona u l-Komunikazzjoni dwar il-Programm ta' Azzjoni għat-Tnaqqis tal-Piżijiet Amministrattivi fl-Unjoni Ewropea[7], li ingħatat appoġġ sħiħ mill-Istati Membri. Effettivament, in-negozji għandhom bżonn ikunu jafu jekk rata mnaqqsa tiġix applikata f'każ partikolari u jekk iva f'liema livell. Dan jista' jkun diffiċli ħafna speċjalment meta l-VAT tkun trid titħallas fi Stat Membru fejn in-negozju mhux stabbilit u jista' wkoll joħloq xkiel biex jibdew l-attivitajiet fi Stati Membri oħra. Il-Kummissjoni rċeviet rappreżentazzjonijiet dwar dan, li juri biċ-ċar li kumpaniji jieqfu jagħmlu negozju fi Stati Membri oħra minħabba din ir-raġuni jew sempliċement għax jibżgħu mill-konsegwenzi li jkunu jiswew ħafna f'każ ta' applikazzjoni ħażina tar-rati, anke jekk b'rieda tajba. Fl-aħħar mill-aħħar, dan jista' jżid ukoll l-effetti pożittivi fuq il-benesseri tal-konsumatur. Kumpanija li tbiegħ l-istess prodotti f'27 Stat Membru se jkollha tinvesti f'eżaminazzjoni mill-qrib tal-livelli tar-rati, apparti l-ispejjeż amministrattivi ta' l-obbligi tal-VAT fi Stati Membri differenti, bħar-reġistrazzjoni tal-VAT u s-sottomissjoni tal-formoli. L-iskema tal- One-Stop-Shop ġiet proposta mill-Kummissjoni biex issolvi din il-problema ta' l-aħħar u fi ħdan il-kuntest ta' l-aġenda ta' Liżbona kienet milqugħa iżda għadha ma ġietx adottata mill-Kunsill. Barra dan, anke fil-livell domestiku, mill-każijiet li jinsabu fuq il-limitu jirriżultaw ħafna problemi ta' interpretazzjoni dwar liema rata tapplika għal liema prodott. Dan jiġġenera spejjeż ta' konformità u riskji ta' responsabbiltà għan-negozji u spejjeż ta' l-amministrazzjoni tat-taxxa fl-immaġġjar u fil-kontroll ta' l-applikazzjoni tar-rati mnaqqsa. Il-Kummissjoni tqis li dawn l-aspetti għandhom jitqiesu bir-reqqa meta jiġu diskussi r-rati mnaqqsa. Bħala konklużjoni, il-flessibiltà li tista' tkun possibbli jekk tiġi permessa firxa wiesgħa għat-taxxi mnaqqsa għandha bżonn tiġi bbilanċjata minn miżuri li jiżguraw it-trasparenza u s-simplifikazzjoni biex inaqqsu l-ispejjeż ta' konformità. 4. STEDINA GħAL DIBATTITU POLITIKU 4.1. Bilanċ bejn il-flessibiltà, in-neċessitajiet tas-suq intern u s-simplifikazzjoni Għal struttura uniformi tar-rati, hemm loġika ekonomika b’saħħitha (rata waħdanija għal kull Stat Membru). Madankollu, l-istudju jargumenta wkoll li hemm argumenti reali u validi għal rati aktar baxxi ta' VAT f'xi setturi speċifiċi ħafna. Fid-dawl tas-sitwazzjoni preżenti fl-Istati Membri u r-realtà politika jidher li huwa impossibbli li jitneħħew r-rati mnaqqsa anke jekk l-istudju jgħidilna li r-rati mnaqqsa mhumiex l-aħjar mod biex timmaniġġja r-rigressività possibbli tal-VAT. Il-kwistjoni prinċipali hija li jinstab il-bilanċ ġust bejn in-neċessitajiet politiċi u dawk ekonomiċi. 4.2. L-istruttura tar-rati Huwa ċar li l-istruttura tar-rati tal-VAT li hemm bħalissa li ma ssegwi l-ebda loġika ċara, m'hijiex effettiva mil-lat tas-suq intern u l-kompetittività tan-negozju ta' l-UE. Hija sempliċiment riżultat ta' negozjati politiċi fil-passat. Waqt li tqis ir-riżultati ta' l-istudju, il-Kummissjoni setgħet tara xi meritu fi struttura ġdida għar-rati mnaqqsa tal-VAT fil-Komunità. Tali strateġija jkollha tqis l-għanijiet li ġejjin: - il-bżonn li jiġi żgurat trattament ugwali ta' l-Istati Membri kollha, li jfisser it-tmiem tad-derogi speċifiċi tal-pajjiż; - ir-rikonoxximent li f'ħafna Stati Membri hemm rieda politika qawwija biex jiġu applikati rati mnaqqsa baxxi ħafna li jinkludu r-rati imneħħija għal kollox b'mod partikolari għall-għanijiet soċjali[8]; - ir-rikonoxximent tad- diffikultajiet (ekonomiċi u baġitarji) li żdiedu biex l-Istati Membri jċaqilqu prodotti minn kategorija ta' rata għal oħra minħabba id-differenzi kbar li ta' spiss ikun hemm bejn ir-rata standard u r-rata mnaqqsa (f'ħafna kazijiet aktar minn 10 u xi kultant aktar minn 15-il punt); - il-bżonn li tiġi stabbilita loġika ċara tar-raġunijiet li għaliha għandha tintuża rata mnaqqsa; - il-bżonn li tiġi bbilanċjata ż-żieda fil-flessibilità bi tnaqqis fl-ispejjeż ta' konformità . Bħala l-ewwel pass, il-Kummissjoni tixtieq tikseb il-veduti mill-Parlament Ewropew u mill-Kunsill dwar sa liema estent jaqsmu dawk l-għanijiet. Waħda mill-istrateġiji – iżda mhux l-unika waħda – biex dawn l-għanijiet jiġu tradotti f'arranġamenti aktar prattiċi tista' tkun: - li tiġi permessa rata baxxa ħafna għal prodotti u servizzi ta' l-ewwel ħtieġa bħall-ikel. Ovvjament id-diskussjoni dwar l-għan għal tali rata se tkun diffiċli (għandhom jiġu inklużi fost l-oħrajn t-trattament mediku, l-akkomodazzjoni soċjali) iżda toffri l-opportunità li l-applikazzjoni ta' tali rata baxxa (u l-ispiża tagħha) għall-bżonnijiet bażiċi reali taċ-ċittadini u b'hekk għal kunsiderazzjonijiet esklussivament soċjali. - barra dan, it- tieni rata għandha tintuża għal raġunijiet oħra li mhumiex ta' bżonnijiet bażiċi iżda li għal raġunijiet oħra jinħass li jistħoqqilhom trattament preferenzjali (pereżempju għal raġunijiet kulturali u edukattivi, it-trasport pubbliku, l-impjiegi, l-enerġija u l-ambjent, eċċ). Ovvjament, tali skema għandha bżonn tibqa' volontarja biex tippreserva l-għażliet politiċi ta' l-Istati Membri u biex tippreserva l-possibbiltà li tapplika strutturi ta' rati aktar sempliċi u effettivi. Madankollu, kif ġie spjegat diġà, ħafna mill-Istati Membri diġà japplikaw żewġ rati mnaqqsa flimkien mar-rata standard; - biex tiġi limitata l-ispiża ta' struttura ta' tliet rati kemm għall-amministrazzjonijiet tat-taxxa u anke għan-negozji, il- kategoriji tal-prodotti u tas-servizzi eliġibbli għad-diversi rati mnaqqsa għandhom jiġu definiti b'mod ċar sabiex jillimitaw każijiet dubbjużi diffiċli; barra dan, l-Istati Membri għandhom ikunu jistgħu jagħżlu biss kategorija sħiħa li għaliha trid tiġi applikata rata mnaqqsa u mhux biss partijiet minnha; biex madankollu jiġi permess livell għoli ta' flessibilità għandu jkun hemm għadd akbar ta' kategoriji mil-lum, iżda kull waħda minnhom armonizzata skond il-kontenut. Se jkun hemm bżonn ta' aktar riflessjoni dwar l-għan u l-miri politiċi ta' sostenn tal-kategoriji li jridu jiġu inklużi fi ħdan tali struttura: l-applikazzjoni tat-tieni rata għandha tkun limitata b'mod strett jew le; u għandha pereżempju tiġi applikata lis-settur tad-djar kollu (pereżempju bħala strateġija kontra l-frodi), is-servizzi tar-ristoranti, il-ħwejjeġ tat-tfal jew il-ħrieqi tat-trabi? Il-livell ta' l-ewwel rata għandha tkun baxxa ħafna, pereżempju fil-firxa ta' 0 sa 5%. Il-livell tar-rata mnaqqsa 'intermedjarja' għandha tkun ogħla u tiġi stabbilita, pereżempju bejn 10 u 12%. It-twaqqif tal-livell tar-rati jista' jieħu l-forma ta' faxex ta' żewġ rati jew ta' żewġ rati minimi. Għandu jingħad ukoll li d-differenza fir-rati f'ċerti kategoriji ta' prodotti/servizzi, bħall-kotba, jidhru li għandhom implikazzjoni diretta ħafna fuq is-Suq Intern. Ir-ristoranti u l-lukandi jinsabu fin-nofs għax tali implikazzjonijiet iseħħu fil-kuntest tat-turiżmu jew fir-reġjuni fuq il-fruntieri. Titqajjem il-mistoqsija dwar jekk sistema volontarja ta' rati mnaqqsa hijiex aċċettabli f'tali każijiet jew jekk għandhiex issir obbligatorja biex jiġi evitat tgħawwiġ fil-kompetizzjoni. Kwistjoni oħra hija dwar l-effettività li jintużaw rati mnaqqsa ta' VAT għall-promozzjoni ta' ċerti prodotti/servizzi . Eżempji tipiċi ta' ideat li qed jiġu diskussi bħalissa biex il-VAT tintuża bħala inċentiv biex ikun hemm imġiba partikolari huma: il-materjali li jiffrankaw l-enerġija, il-prodotti effiċjenti fl-enerġija, il-prodotti li huma ta' benefiċċju għall-ambjent, il-bijomassa, l-ikel tajjeb għas-saħħa eċċ. Barra dan, f'xi Stati Membri, il-ħrieqi tat-trabi huma meqjusa li jaqdu għanijiet soċjali. Il-Kummissjoni tqis li hemm bżonn li tiġi diskussa l-utilità jew le ta' l-istrument tal-VAT għal tali għanijiet u tinkuraġixxi ħafna lill-Kunsill biex jorganizza dan id-dibattitu waqt li tqis is-sejbiet ta' l-istudju. Mil-lat purament tekniku , wieħed għandu jżomm f'moħħu li l-livell tar-rata tal-VAT – permezz tal-mekkaniżmu tiegħu stess – jista' jkollu impatt biss fuq ix-xiri mill-konsumaturi finali. Se jeffettwa b'mod indirett biss lill-imġiba tan-negozju – permezz ta' tibdil fl-imġiba tal-konsumatur -, u atturi oħra li jiddisponu mid-dritt li jnaqqsu l-VAT. Barra dan, il-VAT ma tippermettix li jiġi individwat it-trattament tat-taxxa ta' prodott speċifiku li jintuża għall-forniment ta' servizz: pereżempju materjal li jiffranka l-enerġija li jintuża waqt ir-rinnovazzjoni ta' bini (li jikkostitwixxi servizz) mhux se jiġi suġġett aktar għal rata speċifika. Barra dan, jidher li jinqalgħu l-problemi mill-bżonn li tiġi definita bl-eżatt il-kategorija tal-prodott li trid tiġi promossa; għal darb'oħra l-ispejjez tal-konformità għandhom bżonn jitqiesu u jistgħu jinfluwenzaw l-għażla l-aktar effiċjenti ta' l-għodda politika . Madankollu, il-Kummissjoni tfakkar li skond l-istudju, ġeneralment, ir-rati mnaqqsa tal-VAT mhumiex l-aktar għodda effettiva f'dan il-kuntest. Mil-lat politiku, titqajjem il-mistoqsija dwar jekk tali inċentivi jitqiesu li huma effiċjenti, għandhom isiru obbligatorji? Ta' min ifakkar li l-istudju jikkonferma r-riskju akbar ta' tgħawwiġ li jirriżulta mir-rati mnaqqsa volontarji fuq il-prodotti. Barra dan, hemm il-kwistjoni tal- koerenza fiskali li trid tiġi diskussa: Jagħmel sens li tiġi permessa rata mnaqqsa għall-elettriku u l-gass naturali jekk nassumu li din ir-rata se jkollha l-inċentiv li tiġġenera aktar konsum waqt li fl-istess waqt irridu nnaqqsu tali konsum billi nippromwovu materjali u prodotti effiċjenti fl-enerġija, li bħalissa qed jiġu intaxxati bir-rata standard? Din il-mistoqsija ta' koerenza għandha titwieġeb ukoll fir-rigward tat-taxxi addizzjonali mal-VAT: ikun sinifikanti li tiġi applikata rata mnaqqsa tal-VAT lil prodotti li fl-istess ħin huma suġġetti għal taxxi speċifiċi tas-sisa? 4.3. Iż-żamma ta' l- istatus quo sakemm ikun hemm ir-riżultat id-dibattitu politiku Bħal ma ġie spjegat hawn fuq il-Kummissjoni tixtieq tniedi d-dibattitu dwar il-futur tar-rati mnaqqsa. Din il-Komunikazzjoni kif ukoll ir-riżultati ta' l-istudju huma intenzjonati li jiffurmaw il-bażi għal tali diskussjoni. Sa l-aħħar ta' din is-sena (2007), il-Kummissjoni tistenna indikazzjonijiet mill-istituzzjonijiet Ewropej dwar it-triq 'il quddiem u l-elementi prinċipali li jridu jiġu rispettati. Fuq dik il-bażi se taħdem lejn il-preżentazzjoni ta' proposti leġiżlattivi fl-aħħar ta' l-2008/bidu ta' l-2009 biex tippermetti li l-Kunsill jadotta fil-ħin l-att ġuridiku rilevanti qabel ma tiskadi l-awtorizzazzjoni biex l-Istati Membri japplikaw arranġamenti speċifiċi għas-servizzi li jinvolvu xogħol intensiv, fl-aħħar ta' l-2010. F'dak il-kuntest, il-Kummissjoni tixtieq tfakkar li l-istruttura tar-rati bażiċi li tapplika fl-Istati Membri kollha, hija kkumplikata minn diversi derogi temporanji mogħtija lil Stati Membri partikolari. Dawn l-eċċezzjonijiet jidderogaw jew mil-livell tar-rata ffissat mir-regoli (rati mneħħija għal kollox jew rati mnaqqsa ħafna għal anqas minn 5%), jew jikkonċernaw il-fornimenti li għandhom jiġu intaxxati bir-rata standard (bħal pereżempju r-rati intermedjarji, 'l hekk imsejħa parking rates jistabbilixxu minimu ta' 12%). Billi d-derogi li ngħataw matul l-aħħar tkabbir għandhom data ta' skadenza preċiża, dawk preċedenti[9] għandhom sa ma tidħol fis-seħħ is-"sistema definittiva" għat-tranżazzjonijiet intrakomunitarji. Peress li s-sistema definittiva qatt ma ġiet adottata – u mhux se tiġi adottata fil-futur qarib – dawn l-arranġamenti tranżitorji jibqgħu fis-seħħ, sa ma jkun hemm deċiżjoni unanima tal-Kunsill. Fil-każ ta' l-Istati Membri li saru membri ta' l-UE wara l-1 ta' Jannar 1995, id-derogi temporanji li jirriżultaw min-negozjati għad-dħul japplikaw għal perjodu ta' żmien aktar limitat, jiġifieri f'ħafna każi sa l-aħħar ta' l-2007 biss. Il-Kummissjoni hija ta' l-opinjoni li d-derogi li dalwaqt se jintemmu għandhom, b'xi eċċezzjoni jew tnejn, jiġu estiżi sa l-aħħar ta' l-2010 , jiġifieri d-data meta jiskadi l-esperiment dwar l-applikazzjoni ta' rati mnaqqsa tal-VAT għal ċerti servizzi li jinvolvu xogħol intensiv u d-data meta x'aktarx jidħlu fis-seħħ l-arranġamenti l-ġodda għar-rati mnaqqsa. Id-derogi ma jistgħux, madankollu, jiġu estiżi fejn ikollhom kunflitt mat-tħaddim xieraq tas-suq intern u/jew ma' politika Komunitarja oħra (pereżempju derogi dwar il-kontribut ta’ l-agrikoltura, jew il-faħam, il-kokk, il-fjuwil u ż-żejt li jmorru kontra l-għanijiet ta' l-enerġija u l-ambjent) jew fejn huma diġà koperti mid-dispożizzjonijiet ġenerali dwar ir-rati (pereżempju t-tisħin distrettwali). Min-naħa l-oħra, għas-setturi tar-ristoranti, l-ikel, il-farmaċewtiċi, il-kotba u d-djar, id-derogi għandhom jiġu estiżi għax differenza fit-trattament tipprovdi opportunitajiet mhux indaqs lill-Istati Membri mingħajr ġustifikazzjoni sostanzjanli u toħloq tensjonijiet li mhumiex aċċettabbli. Għalhekk il-Kummissjoni, tipproponi li ħafna mid-derogi għall-Istati Membri li saru membri ta' l-UE wara l-1 ta' Jannar 1995, jiġu estiżi. 5. KONKLUżJONI Il-Kummissjoni tqis li qafas ġdid għar-rati mnaqqsa tal-VAT għandu jirrazzjonalizza l-użu tar-rati mnaqqsa, joħloq aktar trasparenza u jippermetti flessibilità għall-Istati Membri waqt li fl-istess ħin jirrispetta l-prinċipju stipulat fl-Artikolu 93 tat-Trattat. Ippreżentat ftit tħassib dwar kif dan jista' jinkiseb iżda hija konxja mill-bżonn ta' dibattitu politiku biex tiġi definita l-orjentazzjoni qabel ma tkun tista' tiġi elaborata proposta aktar dettaljata. F'dan id-dibattitu politiku, il-Kummissjoni tinsisti fuq il-bżonn li wieħed iżomm f'moħħu li l-bidla fir-rata tal-VAT li tapplika għal prodotti jew servizzi partikolari, kemm jekk żieda u anke tnaqqis, tħalli impatt mhux biss fuq is-settur konċernat iżda wkoll fuq partijiet oħra ta' l-ekonomija kif ukoll fuq il-baġits tal-gvern. [1] COM(2003) 397 finali [2] Copenhagen Economics ApS, Nyropsgade 13/1, DK-1602 Copenhague [3] (SEC(2007)910) [4] B'mod partikolari fid-dokument mhux uffiċjali ( Non-Paper ) imħejji fi Frar 2004 dwar il-possibiltajiet li tingħata aktar awtonomija lill-Istati Membri biex jiddeċiedu r-rati tal-VAT li japplikaw fit-territorji rispettivi tagħhom, fejn dan ma jinterferixxix mat-tħaddim proprju tas-suq intern. [5] Compliance costs of value-added tax in Sweden , report 2006:3B, Skatteverket, http://skatteverket.se/omskatteverket/rapporter.4.584dfe11039cdb626980000.html [6] L-istudju jindika li rata uniformi tal-VAT fl-Iżvezja tkun tfisser tnaqqis fl-ispejjeż ta' konformità b'madwar SEK 500 miljun (jew madwar EUR 54 miljun) [7] Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali u lill-Kumitat tar-Reġjuni dwar Programm ta' Azzjoni għat-Tnaqqis tal-Piżijiet Amministrattivi fl-Unjoni Ewropea - COM(2007) 23 finali. [8] Madankollu għandu jitqies li skond l-Artikolu 99(2) tad-Direttiva tal-VAT, kull rata mnaqqsa għandha tkun iffissata b'tali mod li l-ammont tal-VAT li jirriżulta mill-applikazzjoni tagħha jkun tali li l-VAT li jista' jitnaqqas, normalment ikun jista' jitnaqqas b'mod sħiħ. [9] Ara l-Artikoli 93 sa 130 tad-Direttiva tal-VAT (id-Direttiva tal-Kunsill 2006/112/KE tat-28.11.2006).